เซ็นทรัลหวั่นเสียหายซื้อประกันก่อการร้าย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — โรงแรมเครือเซ็นทรัล ตื่นทำประกันความคุ้มครองภัยก่อการร้ายจลาจลทั่วประเทศ จากเดิมทำเฉพาะภาคใต้
นายรณชิต มหัทธนะพฤทธิ์ รองประธานอาวุโสฝ่ายการเงินและบริหาร โรงแรมเซ็นทรัลพลาซา เปิดเผยว่า ทางผู้บริหารโรงแรมเครือเซ็นทรัล และห้างสรรพสินค้าเซ็นทรัล ตัดสินใจที่จะซื้อประกันภัยความคุ้มครองจากการก่อการร้ายและภัยจลาจล เพื่อคุ้มครองความเสียหายที่จะเกิดกับทางโรงแรมและห้างสรรพสินค้าทุกแห่งทั่วประเทศ จากเดิมที่คุ้มครองเฉพาะทางภาคใต้เท่านั้น
ขณะนี้ได้ทำหนังสือเพื่อเสนอทำประกันภัยไปแล้ว ในอัตราเบี้ยประกันภัยเท่ากับทางภาคใต้คือ ที่ 0.17% ของวงเงินความคุ้มครองทั้งหมด เนื่องจากเห็นว่าความเสี่ยงดังกล่าวสามารถเกิดขึ้นได้ในทุกพื้นที่ จากเดิมที่มองว่ามีความเสี่ยงเฉพาะในเขตพื้นที่ภาคใต้เท่านั้น
“ความคุ้มครองที่ต้องการก็จะมีเรื่องความเสียหายที่เกิดจากการจลาจล การประท้วง การก่อการร้าย และธุรกิจหยุดชะงักจากเหตุการณ์ดังกล่าว ขณะนี้อยู่ระหว่างการตอบรับจากบริษัทประกันภัยว่าจะได้ตามอัตราเบี้ยที่เสนอไปหรือไม่ และจะรับประกันภัยหรือไม่” นายรณชิต กล่าว
นายรณชิต กล่าวว่า ส่วนจะทำประกันภัยกับบริษัทใดนั้นยังไม่ทราบ เนื่องจากทางกลุ่มได้มอบหมายให้ทางบริษัทนายหน้าในเครือเป็นผู้ดำเนินการ คาดว่าจะได้คำตอบเรื่องการประกันภัยภายในสัปดาห์หน้า 
น.ส.ปพิชญา แสงขุมทอง ผู้จัดการฝ่ายพัฒนาพื้นที่ค้าปลีก เกษรพลาซ่า เปิดเผยว่า ทางห้างได้ทำประกันภัยคุ้มครองความเสี่ยงภัยทุกชนิด รวมถึงประกันภัยก่อการร้ายมานานแล้ว เพื่อป้องกันความเสี่ยงที่จะเกิดขึ้น
“ส่วนในรายละเอียดของความคุ้มครองมีอะไรบ้างนั้น ขณะนี้เราอยู่ระหว่างการตรวจสอบ” น.ส.ปพิชญา กล่าว 
อย่างไรก็ตาม ทั้งโรงแรมเซ็นทรัล ห้างเซ็นทรัลเวิลด์ และเกษรพลาซ่า ได้ปิดให้บริการตั้งแต่กลุ่ม นปช. เข้ายึดพื้นที่สี่แยกราชประสงค์ เพื่อความปลอดภัยของพนักงานและทรัพย์สิน
แหล่งข่าวจากโรงแรมอโนมา กล่าวว่า โรงแรมมีประกันความเสี่ยงภัยทุกชนิด แต่ไม่มีประกันภัยคุ้มครองความเสี่ยงจากการก่อการร้ายและประกันภัยจลาจล เนื่องจากไม่มีบริษัทประกันภัยรับประกัน ประกอบกับอัตราเบี้ยประกันภัยแพง
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) กล่าวว่า นางจันทรา บูรณฤกษ์ เลขาธิการ คปภ. ได้มีหนังสือถึงบริษัทประกันชีวิต และบริษัทประกันวินาศภัย ในการตรวจสอบรายชื่อประชาชนที่เสียชีวิตได้ทำประกันไว้กับบริษัทใด รวมถึงความเสียหายทางด้านทรัพย์สิน เพื่อเร่งดำเนินการจ่ายค่าสินไหมทดแทนอย่างรวดเร็วให้กับทายาทของผู้เสียชีวิตต่อไป
ส่วนประกันภัยทรัพย์สินโดยทั่วไป จะมีข้อยกเว้นความเสียหายที่เกิดจากภัยจลาจล สงคราม ซึ่งจะต้องพิจารณาเป็นรายๆ ไปว่ามีเจตนาเข้าร่วมชุมนุมหรือไม่ ถ้ามีเจตนาจะไม่ได้รับความคุ้มครอง